|  |
| --- |
| Dinah Washington |
|  
Dinah Washington 1952 m. |
| Biografija |
| Pilnas vardas | Ruth Lee Jones |
| Gimė | 1924 m. rugpjūčio 29 d.Taskalusa, Alabama, JAV |
| Mirė | 1963 m. gruodžio 24 d. (39 metai)Detroitas, Mičiganas, JAV |
| Žanrai | džiazas · bliuzas · ritmenbliuzas · gospelo muzika · pop |
| Aktyvumo metai | 1941–1963 |
| Įrašų kompanija | Keynote Records · Mercury Records · EmArcy Records · Roulette Records |

**Dina Vašington** (*Dinah Washington*, tikrasis vardas **Rut Li Džouns** (*Ruth Lee Jones*); 1924 m. rugpjūčio 29 d. – 1963 m. gruodžio 24 d.) – viena žymiausių penktojo dešimtmečio dainininkių Amerikoje. Rut Li Džouss savo vardą pakeitė į Diną Vašington, kurį jai suteikė „Garrick Stage" baro savininkas Džo Šermanas.

Gyvenimas ir karjera
--------------------

Dina Vašington gimė Taskalusoje, Alabamoje. Vaikystėje persikėlė gyventi į pietinę Čikagos dalį. Ją užaugino labai religinga mama, kuri mokė groti pianinu miestelyje. Rut Li Džouns mėgo groti pianinu, dainavo bažnyčios chore. Būdama penkiolikos laimėjo talentų konkursą, kuris vyko „Regal" teatre. Vėliau pasirodymus rengdavo baruose, klubuose. 1942 m. surengė pasirodymą „Garrick" bare, kurio metu ją išgirdo vadybininkas Džo Glaseris. Jis rekomendavo ją Lioneliui Hamptonui, kuris pakvietė Džouns prisijungti prie jo grupės.

1943 m. įrašų kompanija „Keynote Records" su džiazo kritiku Lenardu Feveriu padėjo jai įrašyti pirmąją dainą „Evil Gal Blues". Dina Vašington paliko Lionelio Hamptono grupę 1946 m. ir sudarė sutartį su įrašų kompanija „Mercury Records". Surengė pasirodymus su Klifordu Braunu, Kanonbolu Ederliu, Klarku Teriu, Benu Vebsteriu, Vaintonu Keliu ir Džo Zavinulu. Nuo 1948 iki 1955 m. išleido žymiausius kūrinius – „Am I Asking Too Much", „Baby Get Lost", „I Wanna Be Loved", atliko netgi Henko Viljamso dainą „Cold Cold Heart".

Didelio populiarumo sulaukė 1959 m. išleidusi „Dorsey Brothers" dainos „What A Diff’erence A Day Makes" versiją. Tuo metu jos grupę sudarė 4 nariai – Belfordas Hendriksas, Kenis Barelas (gitara), Džo Zavinulas ir Panama Frensis (būgnai). Dirbdama su „Mercury Records" per penkiolika metų įrašė Irvingo Gordono dainą „Unforgettable", taip pat „A Rocking Good Way (To Mess Around And Fall In Love)", kurią atliko kartu su dainininku Bruku Bentonu Vėliau pasirašė sutartį su įrašų kompanija „Roulette records". Nors vėlesnės dainos didesnės sėkmės nesulaukė, tačiau galima išskirti Bilio Holidėjaus dainą „Don‘t explain", kurios versiją atliko Dina Vašington.

Mirtis
------

1963 m. gruodžio 14 d. rytą Dina Vašington rasta be sąmonės. Mirė būdama trisdešimt devynerių. Jos mirties priežastį pranešė daktaras B.K. Rosas, konstatavęs, jog dainininkė mirė dėl vaistų ir alkoholio perdozavimo. Laidotuvėse dalyvavo ir Mahalija Džekson bei Areta Franklin, kuri atliko dainą „Precious Lord (Take My Hand)". Rut Li Džouns palaidota Ilinojuje, „Burr Oak" kapinėse.

Apdovanojimai
-------------

Dina Vašington pelnė daug apdovanojimų. 1959 m. laimėjo „Grammy" apdovanojimą už geriausią ritmenbliuzo pasirodymą, o 1986 m. buvo įtraukta į Alabamos džiazo šlovės muziejų. Taip pat trys Dinos Vašington dainos pateko į „Grammy" šlovės muziejų.

#### Grammy apdovanojimai

| Metai | Daina/Albumas | Apdovanojimas |
| --- | --- | --- |
| 1959 | What A Diff’erence A Day Makes | Geriausias ritmenbliuzo pasirodymas |

#### Grammy šlovės muziejaus apdovanojimai

| Laimėjimo metai | Daina (Metai) | Įrašų Kompanija |
| --- | --- | --- |
| 1998 | What A Diff’erence A Day Makes (1959 m.) | Mercury |
| 1999 | Teach Me Tonight (1954 m.) | Mercury |
| 2001 | Unforgettable (1959 m.) | Mercury |

Diskografija
------------

* *Blazing Ballads* (1952 m.)
* *After Hours With Miss D* (1954 m.)
* *For Those In Love* (1955 m.)
* *Dinah Jams* (1955 m.)
* *Dinah!* (1956 m.)
* *In The Land Of Hi-Fi* (1956 m.)
* *The Swinging Miss D* (1957 m.)
* *Dinah Sings Bessie Smith* (1958 m.)
* *Dinah Washington Sings Fats Waller* (1958 m.)
* *The Queen* (1959 m.)
* *What A Diff’erence A Day Makes* (1959 m.)
* *I Concentrate On You* (1960 m.)
* *September In The Rain* (1961 m.)
* *Unforgettable* (1961 m.)
* *Tears And Laughter* (1962 m.)
* *Back To The Blues* (1963 m.)
* *This Is My Story* (1963 m.)

Nuorodos
--------

* 
* 
* 
* 
* 
*